રેનબસેરામાં કોઇ પણ વ્યક્તિ રોકાઇ શકે છે. કોઇ પણ ચાર્જ તેમની પાસેથી લેવામાં આવતો નથી. તેમનો પ્રવેશ નિઃશુલ્ક હોય છે. રાત્રિરોકાણ કરવા આવેલા લોકોને ગાદલાં સહિત ઓઢવા માટે ધાબળા આપવામાં આવે છે. નહાવાધોવા માટે બાથરૂમની પણ વ્યવસ્થા હોય છે. ગરીબ લોકો આરામથી રેનબસેરામાં રાત્રિ વસવાટ કરી શકે છે. એક ગેસ્ટહાઉસ જેવી સુવિધા પૂરી પાડવામાં આવે છે. આ રેનબસેરાની દેખરેખ અને જાળવણી સામાજિક સંસ્થા કરે છે. અમદાવાદ મ્યુનિસિપલ કોર્પોરેશને સંસ્થાઓને રેનબસેરાનો કોન્ટ્રાક્ટ સોંપ્યો છે. સંસ્થાને વ્યક્તિદીઠ ૨૦ રૂપિયા આપવાના આવે છે. રેનબસેરા વિશે વાત કરતા અમદાવાદ મ્યુનિસિપલ કોર્પોરેશનના યુ.સી.ડી વિભાગના ડાયરેક્ટર યોગેશ મિત્રક કહે છે કે, “શહેરમાં ૪૫ જેટલા રેનબસેરા છે પરંતુ જે વિસ્તારમાં હોવા જોઇએ ત્યાં નથી. છતાં અમારા તરફથી પૂરા પ્રયત્ન થઇ રહ્યા છે કે લોકો રેનબસેરાનો વધુ ઉપયોગ કરે. જે લોકો પાસે રાત્રિરોકાણ માટે સ્થળ નથી તેમની સુવિધા માટે જ રેનબસેરા બનાવવામાં આવ્યા છે, પરંતુ તેમાં પણ ઘણા લોકોનું માનવું છે કે બહાર સૂઇ જવાથી ઘણા લોકો જમવાનું આપી જતા હોય છે, તો વળી કંબલ પણ શિયાળામાં મળતા હોય છે. જો રેનબસેરાનો આશરો લઇએ તો આવું કંઇ મળતું નથી. માટે હજુ પણ લોકો રેનબસેરાનો આશરો લેવાનું ટાળે છે. છતા અમે પ્રયત્ન કરતા રહીશંુ. સાથે તેની એડ.પણ કરીશું જેથી લોકોને રેનબસેરાની જાણકારી મળે.”